canadiana: 2010
Gyilkos statisztika
Ma tette közzé jelentését a Kanadai Statisztikai Hivatal a leggyakoribb halálokokról a 2007-es év adatai alapján.
Az össznépességen belül a rák az első, 30 %-kal. Második helyen a 22 %-os szívbetegség áll. 6%-ért felel az agyérkatasztrófa, szép magyar szóval sztrók. A dobogóról leszorult, de az első tízbe tartozó halálokok sorrendben: krónikus alsó légúti betegségek, balesetek, cukorbetegség, Alzheimer-kór, influenza és tüdőgyulladás, vesebetegségek, öngyilkosság.
A lista gyakorlatilag nem változott 2000 óta.
Ha a korcsoportokat vizsgáljuk, a fiatal felnőtteknél (15 és 34 év között) az öngyilkosságok és a balesetek, majd 35 és 74 év között a rák, míg 85 éves kortól a szívbetegségek vezetnek.
A rák 55 és 64 év között arat leginkább, e korcsoportban a halálozás 48 %-a írható a számlájára.
A nemek között a legjelentősebb különbség az, hogy a férfiak háromszor gyakrabban követnek el öngyilkosságot.
A nőknél az Alzheimer-kór okozza az elhalálozások 70 %-át. Itt kell megjegyezni, hogy a rákbetegségek közül a nőket az emlőrák fenyegeti leginkább, kilenc nőből egynél diagnosztizálják és huszonnyolcból egy belehal.
Bejegyezte: Klári dátum: 12:13 Nincsenek megjegyzések:
Címkék: betegség, halálok, statisztika
Korrupció és politika
Egy múlt heti közvélemény-kutatás szerint Quebec lakosainak 75 százaléka gondolja úgy, hogy a tartomány korrupt, és 62 százalék jelezte, hogy nem bízik a helyi politikusokban. Meglehetősen negatív hozzáállás, gondolhatnánk, ha nem tudnánk, hogy folyamatosan mekkora botrányok rázzák meg a közéletet.
Bár a Macleans magazinban már szeptemberben megjelent egy cikk, amely Quebec tartományt a legkorruptabbnak nevezte az országban, a bomba nagyjából két hete robbant, amikor több helyi vezetőről nagyon kínos hírek kerültek napvilágra. Például Mascouche-ban, ami Montreal egyik külvárosa, a polgármester nemcsak pénzt kért, hanem egy egész házat ajándékba az egyik építési vállalkozótól bizonyos szerződésekért cserébe.
És azóta egyre durvább dolgok derülnek ki maffia-kapcsolatokról, védelmi pénzekről, befolyással való üzérkedésről és párt- illetve kampányfinanszírozásról. Mindezek ellenére vagy éppen ezért Charest tartományi miniszterelnök egyelőre elzárkózik attól, hogy vizsgálóbizottság álljon fel.
Egy biztos: Quebec-ben az adófizetőknek közel harmadával többe kerül ugyanaz az útszakasz megépítése, mint bárhol máshol Kanadában. Ez a tény önmagában sokat elárul a közélet tisztaságáról.
Bejegyezte: Klári dátum: 5:28 Nincsenek megjegyzések:
Címkék: építőipar, korrupció, Quebec
Francia-kanadai felesborsó leves
Kanadában nagyjából 6,5 millió francia-kanadai él, a többség Quebec tartományban. Innen származik ez az étel, ami annyira elterjedt, hogy gyakran magukat a francia-kanadaiakat is pea soup-nak azaz borsólevesnek nevezik-nevezték, ami persze távolról sem mondható ildomosnak. Ez egyben arra enged következtetni, hogy hajdanában e népcsoport anyagi helyzete többnyire nem volt túl rózsás, ezért voltak kénytelenek sűrűn fogyasztani ezt a szegényember-eledelt. Egy nagyon jóízű, ugyanakkor igazán olcsó és laktató leves receptje következik.
1/2 kg sárgaborsó, amit előző este beáztattunk vízbe
1/4 kg füstölt hús vagy húsos szalonna egészben
1/2 csésze feldarabolt szárzeller
1/4 csésze lereszelt sárgarépa
1/4 csésze felaprított petrezselyemzöld
Az összes hozzávalót egyszerre feltesszük főni 2 liter vízben. Két órai főzés után a leves kész. Ilyenkor szokták a füstölt húst vagy szalonnát kivenni és feldarabolni, majd visszatenni. Ennyi az egész.
A borsikafű (azaz csombor) helyett lehet más zöld fűszert használni, pl. zsályát.
Bejegyezte: Klári dátum: 3:49 Nincsenek megjegyzések:
Címkék: felesborsó, francia-kanadai, leves
A kanadai himnusz
A történet 1880-ban kezdődött, amikor a francia kanadaiak első országos gyűlése alkalmából a Keresztelő Szent János Társaság felkérésére Calixa Lavallée (1842-91) zeneszerző és Sir Adolphe-Basile Routhier (1839-1920) megalkottak egy kellőképpen hazafias költeményt, amely sikert aratott, hogy aztán egy időre elfelejtődjön.
1901-ben, a majdani V. György látogatásakor hangzott fel újra. Öt évvel később született meg az első angol fordítás, és több próbálkozás után végül Robert Stanley Weir 1908-as átültetése lett a befutó. Az első világháború kitörésekor már ez volt a legnépszerűbb lelkesítő dal az európai harctérre induló katonák körében. 1927-ben vált hivatalossá az iskolák tanulói számára. Az Isten óvd a király(nő)t mellett sokáig ezt énekelték ünnepélyek alkalmából. 1980-ban lett Kanada hivatalos himnusza.
Az eredeti francia szöveg magyarul nagyjából ezt jelenti:
Ó Kanada!
Őseink hona,
Homlokodat dicsőséges virágkoszorú
Ahogy karod kész a kardforgatásra,
Ugyanúgy kész a keresztet vinni.
Történelmed a legragyogóbb hőstettek
Hitben megedzett bátorságod
Megvédi otthonainkat és jogainkat.
Az angol nyelvű változat szintén nagyon emelkedett, noha kevéssé hasonlít a franciához:
Honunk és hazánk!
Az igaz hazaszeretet minden fiadnak kötelessége.
Sugárzó szívvel nézzük felemelkedésed,
A hű észak, erős és szabad!
Ó Kanada, őrködünk feletted.
Isten tartsa meg országunkat dicsőnek és szabadnak!
Bejegyezte: Klári dátum: 11:14 Nincsenek megjegyzések:
Címkék: kanadai himnusz, O Canada
A híres ötös
A nők is emberek! - 1929. október 18-án hozta meg a Királyi Államtanács ezt a meglepő döntést és ezzel a korai feminizmus nagy lépést tett előre: ezentúl nem csak és kizárólag férfiak ülhettek a szenátusban. A korabeli álláspont ugyanis addig mindig egy 1876-os bírói ítéletre hivatkozott, mely szerint a nők büntethetők, de jogaik vagy kiváltságaik nincsenek.
Barbara Paterson szobra azt a pillanatot ábrázolja, amint az ügy élharcosai üdvözlik győzelmüket.
Emily Murphy ( író, 1868-1933) a fő kezdeményező, széke mellett áll. Nellie McClung (író, 1873-1951) tartja fel a nagyszerű hírt címlapján közlő újságot, mellette Irene Parlby (politikus, 1868-1965, később az első női miniszter Albertában és mindössze a második az egész Brit Birodalomban). Louise McKinney (politikus, 1868-1931, az első nő , akit brit törvényhozó testületbe beválasztottak) és Henrietta Muir Edwards (újságíró, 1849-1931) az asztalnál ülnek és teáznak.
Az eredeti szobrot Calgary-ban avatták fel 1999-ben, és pontosan tíz éve, 2000. okt. 18-tól áll egy másolat Ottawában, a parlament épületénél. De a megtekintéshez nem muszáj oda elzarándokolni, postai bélyegen és az ötven dolláros bankjegyen akár nap mint nap találkozhat vele az ember.
Bejegyezte: Klári dátum: 1:39 Nincsenek megjegyzések:
Címkék: női egyenjogúság, Paterson, szobor
Negyven éve történt - az októberi válság
1970. október 5-én az FLQ (Front de Libération du Québec azaz Quebec-i Felszabadítási Front, amely 1963-tól közel száz bombát robbantott és addigi legvéresebb akciója a tőzsdén 27 sebesült áldozattal járt) fegyveresei elrabolják a brit kereskedelmi ügyvivőt, James Cross-t. Az emberrablók követelései közt szerepel bebörtönzött elvtársaik szabadon bocsátása és kiáltványuk közzététele, illetve 500 000 dollár váltságdíj és a szabad eltávozás lehetősége.
Október 10-én az FLQ egy másik sejtje túszul ejti Pierre Laporte tartományi munkaügyi minisztert. Ekkor a tartományi kormány a kanadai hadsereg segítségét kéri a rend fenntartása érdekében. Trudeau miniszterelnök szükségállapotot vezet be és felfüggeszti a polgári szabadságjogok gyakorlását.
Október 17-én egy kocsi csomagtartójában megtalálják Laporte holttestét. Novemberben egy rajtaütés során az őt meggyilkolók közül egyet elfognak, a többiek decemberben kerülnek rács mögé.
December 3-án bukkan a rendőrség a Cross-t fogvatartók rejtekhelyére. A terroristák elengedik a túszt és Kubába repülnek.
December 28-án a hadsereg kivonul, hiszen a helyzet normalizálódott. Közvélemény kutatások szerint a kanadaiak túlnyomó többsége úgy ítéli meg, hogy a kormány jól kezelte a válságot.
Bejegyezte: Klári dátum: 23:43 Nincsenek megjegyzések:
Címkék: 1970, FLQ, októberi válság
Bejegyezte: Klári dátum: 4:00 Nincsenek megjegyzések:
Bejegyezte: Klári dátum: 8:19 Nincsenek megjegyzések:
Earle Birney Kanada: látlelet
Gimnazista föld esete,
serdülőkorba merevülten:
vihog és hirtelen öklöt ráz,
csillogó arc, esetlen küllem.
E kamasz a sportban csodás,
az egészségtől majd kicsattan:
vasárnap templomba viszik,
s ha vakarózik, csak titokban.
Nem olvas, legfeljebb medvékről,
érme- és röp-modell gyűjtő,
s egy kihívást sohasem hárít el.
A Nagybácsi cukorkával tömi,
de asztal mellett a neve hallgass.
Francia anyját nem tagadhatja le,
bár humora gyengébb, s ingatag alkat.
Sokkal inkább üt az apjára, ám
ha ezt hallja, homloka ráncban.
Más akar lenni, mint a többiek,
s álma, hogy első a világ-táncban.
Külön és külföldön élő szülők,
buzgó rokonság, birtokértő,
skizofrénia nincs kizárva,
felnő-e, mielőtt nem túl késő?
Kántor Péter fordítása, megjelent a Gótika a vadonban (1983, Európa Könyvkiadó) című kötetben
Bejegyezte: Klári dátum: 1:22 Nincsenek megjegyzések:
Címkék: Earle Birney, látlelet, vers
A 202 kilométer hosszú Rideau csatorna Ottawa és Kingston között 1832-ben készült el. A britek eredetileg azért határozták el a megépítését, hogy biztonságos útvonalon haladhassanak a katonai szállítmányok. (A nagyszabású vállalkozást irányító John By ezredesnek utóbb életének hátralévő része nem volt elég ahhoz, hogy teljesen tisztára mossa nevét a pénzügyek kezelése miatt rá záporozó vádak alól.)
A méregdrágán megépült vízi út, mely 47 zsilipet, egy gátat, 16 tavat és két folyót foglal magába, fellendítette a vidék kereskedelmét és hozzájárult benépesedéséhez. A legszemléletesebben ezt Ottawa példája mutatja, ami az ezredesről elnevezett Bytown-ból nőtt ki.
Ma már csak kajakokkal, kenukkal és jachtokkal találkozhatunk a csatornán, amely 2007-ben felkerült az UNESCO világörökségi listájára. A vízi út május közepétől október végéig hajózható. A zsilipek ugyanúgy működnek, mint hajdan, és a zöldfülűek is minden nehézség nélkül áthaladhatnak.
Januártól, amikor kitűzik a zöld zászlót, korcsolyázók veszik birtokba a fővárosi szakaszát. (Pirossal jelzik, ha zárva, a sárga zászló jelentése: nem tökéletes, de használható.) Ez 7.8 km hosszú és benne van a Guinness rekordok könyvében, mint a világ legnagyobb természetes jégpályája.
Bejegyezte: Klári dátum: 10:49 Nincsenek megjegyzések:
Címkék: hajózás, Rideau csatorna, zsilipek